RESOLUCIÓN do 22 de marzo de 2011 pola que se dá publicidade ao acordo do Consello de Dirección do Instituto Galego de Promoción Económica (Igape), que aproba o Programa de préstamos do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 30/03/2011

O Consello de Dirección do Igape, na súa xuntanza do día 30 de decembro de 2010, acordou por unanimidade dos membros asistentes aprobar o Programa de préstamos do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI).
Na súa virtude e de conformidade coas facultades que teño conferidas,
RESOLVO:
Primeiro.-Publicar o Programa de préstamos do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI).
Segundo.-Prazo de presentación de solicitudes.
O prazo de presentación de solicitudes comezará o día seguinte ao da publicación desta resolución no Diario Oficial de Galicia; no caso de coincidir en sábado ou día inhábil en Santiago de Compostela, o prazo comezará o día hábil seguinte; e rematará o 29 de xuño de 2011 ou no momento do esgotamento do crédito orzamentario, o cal será obxecto de publicación no Diario Oficial de Galicia e na páxina web do Igape www.igape.es
Terceiro.-Dotación orzamentaria.
Establécese unha liña de préstamos directos do Igape por importe máximo de 55.000.000 de , mediante a afectación de partes do préstamo global asinado entre o Igape e o BEI o día 30 de xaneiro de 2009. Os créditos dispoñibles para concesións nesta convocatoria aboaranse con cargo á partida orzamentaria 02.01 - E2/11/_252050 e polos seguintes importes e coa seguinte distribución plurianual:
Ano	Importe
2011	30.134.882,69 
2012	 24.865.117,31 
Total	55.000.000,00 
O director xeral do Igape poderá ampliar os créditos e modificar as partidas orzamentarias, logo de declaración de dispoñibilidade dos créditos, nas circunstancias e tramitación establecida no artigo 30º.2 do Decreto 11/2009, que se aplica subsidiariamente a este expediente, mediante resolución publicada para o efecto.
Santiago de Compostela, 22 de marzo de 2011.
Joaquín Varela de Limia de Cominges
Director xeral do Instituto Galego
de Promoción Económica
Programa de préstamos do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI)
O Instituto Galego de Promoción Económica (Igape) é o instrumento básico de acción da Xunta de Galicia para impulsar o desenvolvemento competitivo do sistema produtivo galego, planeando e executando as actuacións do goberno autónomo para o apoio aos investimentos considerados estratéxicos no ámbito de Galicia.
O Banco Europeo de Investimentos (BEI), establecido polo Tratado de Roma e creado en 1958, é a institución financeira da Unión Europea, e contribúe á integración europea e ao desenvolvemento económico das rexións desfavorecidas. Entre outras actividades, o BEI financia a realización de investimentos de pequenas e medianas empresas (pemes) en industria, turismo, servizos, investigación e desenvolvemento, promoción da innovación e da sociedade da información, así como proxectos dirixidos ao aforro enerxético e a protección do ambiente.
Por razóns de orde práctica, o BEI non pode financiar directamente proxectos de investimento pequenos ou medianos no marco dos préstamos individuais. Por iso estableceu, coa intermediación de entidades colaboradoras, o sistema de préstamo ou financiamento global, que permite ao BEI ofrecer o seu apoio a proxectos de menor dimensión.
Á vista das dificultades de accesibilidade aos recursos financeiros con que poden atoparse determinados proxectos de investimento, considérase de grande interese a posta en marcha dunha liña de préstamos que debe complementar a oferta existente no mercado financeiro na Comunidade Autónoma de Galicia, especialmente para proxectos que poidan presentar riscos de implantación superiores aos que se poidan considerar habituais, pero que contan con viabilidade técnica e comercial.
Considerando a boa experiencia do Igape na xestión do contrato de financiamento asinado co BEI o día 1 de xuño de 2007, polo que se puxo á disposición das empresas galegas un importe gobal de 30.000.000 de , o Igape e o BEI asinaron un novo contrato o 30 de xaneiro de 2009, polo cal se dispón de 200.000.000 de  adicionais, que poderán empregarse para financiar investimentos de empresas galegas cunha maior flexibilidade que no anterior contrato, en canto aos criterios de elixibilidade e sectores atendibles.
De acordo co contrato antes referido, o Igape, baixo a súa responsabilidade, prestará os fondos debidamente fraccionados para proxectos pequenos e medianos de investimento que cumpran os criterios de selección do BEI. O Igape xestionará directamente os eventuais préstamos, analizando e valorando os proxectos, seleccionando aqueles que se van financiar e asumindo o risco destas operacións.
O Decreto 133/2002, do 11 de abril (Diario Oficial de Galicia nº 78, do 23 de abril), modificado polo Decreto 174/2007, do 6 de setembro (Diario Oficial de Galicia nº 186, do 25 de setembro) habilita o Igape para conceder, no ámbito das súas funcións, préstamos ou créditos a favor de empresas de acordo cos requisitos e características establecidos nos programas que con carácter xeral para tal efecto aprobe e que polo menos establecerán os requisitos dos posibles prestameiros, destino dos fondos, prazo e condicións das operacións e que serán obxecto de publicación no Diario Oficial de Galicia.
En virtude destes antecedentes, o Consello de Dirección do Igape na súa xuntanza do 30 de decembro de 2010 tomou o acordo de aprobar un programa de préstamos destinado a financiar proxectos de investimento de acordo coas seguintes cláusulas:
Primeira.-Características do programa.
1.1. Prestameiros: os prestameiros serán as empresas promotoras de investimentos elixibles que teñan a consideración de peme independente segundo se define neste punto. Poderán concederse préstamos a pemes que non cumpran o criterio de independencia segundo se define neste punto, dentro da limitación de contía de préstamos para este tipo de beneficiarios establecida nos contratos de financiamento asinados co BEI.
Para os exclusivos efectos deste programa recibirán a consideración de peme aquelas empresas nas cales o seu número de empregados en nómina a tempo completo non sexa superior a 250.
Así mesmo, consideraranse pemes independentes aquelas que:
a) Non teñan máis do 25% do seu capital en mans dunha ou varias sociedades.
b) Se o 25% ou máis do seu capital pertence a outra/s empresa/s, sempre que o número total de empregados do grupo consolidado sexa inferior a 250 persoas;
c) Se o 25% ou máis do seu capital pertence a un ente local, sempre que este teña menos de 5.000 habitantes e un orzamento anual inferior a 10 millóns de euros;
d) Se o 25% ou máis do seu capital pertence a empresas ou institucións que se adecuen ás excepcións recollidas no número 2 do artigo 3º da Recomendación da Comisión 2003/361/CE, do 6 de maio de 2003, é dicir: sociedades de capital-risco ou grupos de persoas físicas que practican unha actividade regular de investimento en capital-risco (investidores providenciais ou business angels) sempre que o seu investimento total nunha mesma empresa non sexa superior a 1.250.000 euros; universidades ou centros de investigación sen fin de lucro; e investidores institucionais incluíndo, entre outros, os fondos de desenvolvemento rexional.
As sociedades holding financeiras de grupos industriais ou as sociedades de leasing vinculadas a determinadas empresas de fabricación non poderán recibir financiamento para pemes.
Excepcionalmente poderán ser prestameiras empresas con máis de 250 traballadores, sempre que pertenzan ao sector do automóbil. Neste caso as ditas operacións de préstamo terán que ser previa e formalmente autorizadas polo BEI.
1.2. Proxectos que se financiarán: os proxectos que se financiarán deberán responder aos seguintes criterios de elixibilidade:
a) Características xerais: por regra xeral, os proxectos deberán recoller novos investimentos e/ou intervencións de ampliación ou mellora de instalacións existentes, que se realizarán na Comunidade Autónoma de Galicia.
b) Conceptos de investimento financiables: considérase investimento financiable:
Con carácter xeral poderán financiarse todos os investimentos e gastos incorridos no contexto do desenvolvemento das pemes, a excepción das operacións puramente financeiras.
Un proxecto está constituído por un conxunto de investimentos e gastos que deben ser identificables en termos de localización, concepción e vantaxes. O proxecto debe levarse a cabo nun prazo máximo de tres anos.
Os investimentos e gastos que poden ser obxecto de financiamento son os seguintes:
a) A adquisición de activos materiais. O financiamento da compra de terreos quedará excluída a non ser que por motivos técnicos resulte de todo punto indispensable para o investimento, nese caso o custo do investimento, logo da dedución dos custos de adquisición de terreos e doutros custos non admisibles, sempre debe ser superior ao importe do financiamento do BEI. O financiamento da compra de terreos agrícolas está totalmente excluído.
b) Os investimentos relacionados con activos inmateriais, entre eles:
-Os custos de desenvolvemento, planificación e financiamento durante a fase de construción; os gastos de I+D (custos, gastos de desenvolvemento e salarios brutos directamente relacionados cos compoñentes de investigación, desenvolvemento e innovación das empresas);
-A creación de redes de distribución nos mercados nacionais ou outros dentro da UE (adquisición de activos ou marcas, custos de explotación e custos de persoal);
-A sucesión interxeracional ou a transmisión de empresas a membros do persoal co fin de garantir a continuidade das actividades económicas da empresa en cuestión. O alcance do financiamento queda limitada a aqueles casos en que tanto o comprador como a empresa obxecto de transmisión sexan pemes e a contía non exceda de 1 millón de euros. A adquisición de empresas por si mesma non é susceptible de financiamento.
c) O aumento con carácter permanente do capital circulante necesario para o crecemento do negocio. Entenderase como capital circulante o valor das existencias (materias primas, produto en curso e produto terminado) máis o saldo resultante da diferenza entre as contas de clientes e provedores.
1.3. Sectores económicos excluídos: serán susceptibles de financiamento para pemes proxectos en todos os sectores, coas seguintes excepcións:
a) A fabricación de armamento, armas e municións, as instalacións ou infraestruturas militares ou policiais e o material ou infraestruturas destinados a limitar os dereitos individuais ou a liberdade das persoas (cárceres e centros de detención de todo tipo).
b) Os xogos de azar coas instalacións conexas.
c) A produción, transformación ou distribución de tabaco.
d) As actividades que implican a utilización de animais vivos con fins experimentais ou científicos.
e) As actividades cuxo impacto sobre o ambiente só pode ser atenuado ou compensado en moi escasa medida.
f) As actividades que poidan ser controvertidas por razóns de orde moral ou ética.
g) As actividades cuxo único propósito sexa a promoción inmobiliaria.
1.4. Importe do investimento e do financiamento: só poderán financiarse con fondos do préstamo aqueles proxectos cuxo investimento financiable estea comprendido entre 240.000  e 25.000.000 de . A suma do financiamento para cada proxecto máis as potenciais subvencións non excederá en ningún momento o 100% do custo do proxecto.
Cando a prestameira sexa unha empresa do sector da automoción, e teña máis de 250 traballadores, o importe do préstamo non poderá superar o 50% do investimento elixible.
1.5. Prazo e carencia: os préstamos que conceda o Igape terán un prazo mínimo de amortización de 24 meses e máximo ata o permitido no Decreto 133/2002, do 11 de abril, sen que en ningún caso poida superar a vida económica e técnica dos bens financiados. Poderá establecerse un prazo de carencia máximo de catro anos.
1.6. Tipo de xuro: o tipo de xuro determinarase de acordo coa seguinte norma:
1. Tipo de referencia: determinarase anualmente segundo a media do euribor a un ano rexistrado nos meses de setembro, outubro e novembro do exercicio anterior. O tipo fixado deste xeito entrará en vigor a partir do 1 de xaneiro de cada ano.
Para o ano 2011 o tipo de referencia será de 1,485 puntos porcentuais, salvo que se produza unha variación significativa do euribor, de acordo co parágrafo seguinte. Para os seguintes anos será obxecto de publicación no Diario Oficial de Galicia.
Para ter en conta variacións significativas ao longo do ano, farase unha actualización cada vez que o euribor medio calculado sobre os tres meses anteriores se desvíe máis dun 10% do tipo en vigor. Este novo tipo será, se é o caso, obxecto de publicación no Diario Oficial de Galicia, e entrará en vigor no primeiro día do segundo mes seguinte aos meses utilizados para o cálculo.
2. Tipo adicional: determinarase en función da cualificación crediticia da empresa beneficiaria no momento da concesión, e do nivel de garantías ofrecidas ao Igape, conforme a metodoloxía e termos da Comunicación da Comisión Europea de revisión do método de fixación de tipos de referencia e actualización 2008/C14/02 (DOCE 19-1-2008).
7. O devengo de xuros será por días naturais, base 360, con liquidacións semestrais, que comezarán a computarse a partir do primeiro día inmediato posterior á data de disposición. Non obstante, o primeiro período de liquidación será irregular e igual ou inferior aos seis meses polos días que transcorran desde a data da disposición ata o último día do semestre en que se realizou a disposición.
8. Xuros de demora: no caso de atraso no pagamento dalgunha das sumas debidas en virtude dos contratos de préstamo que se formalicen, a prestameira incorrerá de pleno dereito en mora sen necesidade de requirimento previo e estará obrigada a pagar sobre a suma vencida o tipo de xuro de referencia do período máis 4 puntos porcentuais anuais. Os ditos xuros liquidaranse coincidindo co seguinte vencemento semestral de xuros.
Os importes vencidos e non satisfeitos capitalizaranse como aumento de capital debido e reportarán, pola súa vez, novos réditos ao tipo de xuro moratorio que resulte segundo o parágrafo anterior.
Os xuros moratorios devengaranse por días naturais sobre a base dun ano de 360 días.
1.7. Comisión de apertura: os préstamos que conceda o Igape devengarán unha única comisión, no momento da súa formalización do 0,5% do capital formalizado.
1.8. Amortización anticipada: a prestameira ten a facultade de proceder ao reembolso total ou parcial do préstamo, mediante notificación dirixida ao Igape cun aviso previo mínimo de 15 días hábiles.
1.9. Incumprimento do préstamo: no caso de producirse o incumprimento das condicións do contrato de préstamo, o Igape procederá a dalo por vencido, e requirirá o reembolso do capital vivo e os xuros devengados. No caso de incumprimentos relativos á xustificación do préstamo por importe que non acade o 50% do disposto, o incumprimento poderá ser parcial, e determinarase proporcionalmente a este o importe do préstamo que terá que ser amortizado. Neste último caso, se o Igape tivese concedido algunha bonificación dos gastos financeiros, suspenderase o seu aboamento ata a completa regularización do préstamo, exixíndolle mentres tanto ao beneficiario a totalidade dos xuros devengados.
1.10. Garantías: o Igape tomará as garantías adecuadas segundo as características de cada operación. Se como consecuencia do seguimento e control que se efectúe durante a vixencia da operación fose notoria a diminución de solvencia da prestameira, procuraranse as accións precisas para reforzar a eventual obriga de reembolso. O Igape poderá allear directamente os bens inmobles ou mobles que adquirise en procedementos xudiciais e mesmo os que adquirise en pagamento de débedas de que sexa acredor. Así mesmo, poderá adxudicar directamente contratos de explotación respecto aos mencionados bens.
1.11. Dereito privado: os contratos mediante os cales se formalicen as operacións someteranse ao dereito privado.
Segunda.-Tramitación.
2.1. Presentación de solicitudes.
2.1.1. Para presentar unha solicitude de axuda o interesado deberá cubrir previamente un cuestionario descritivo das circunstancias do solicitante e do proxecto a través da aplicación de axuda establecida no enderezo da internet
http://www.tramita.igape.es.
A instrución e resolución do procedemento basearase nas declaracións contidas no citado cuestionario.
Ao dito cuestionario anexaranse os seguintes documentos electrónicos:
a) Informe da Central de Información de Riscos do Banco de España (CIR) correspondente ao último período dispoñible, consistente nun arquivo en formato PDF asinado electronicamente que o solicitante deberá obter da Oficina Virtual do Banco de España (actualmente no enderezo da internet https://sedeelectronica.bde.es)
b) Memoria do proxecto co contido mínimo sinalado no anexo I.b.
2.1.2. Co fin de prestar asistencia na formalización do cuestionario, o Igape pon á disposición do interesado o seu Servizo de Asistencia Técnica, cun sistema de cita previa concertada a través do mencionado enderezo da internet ou dos números de teléfono 902 300 903 ou 981 541 147, ou os que en cada momento se establezan para esta finalidade. Deberán cubrirse necesariamente todos os campos do formulario establecidos como obrigatorios, tras o cal a aplicación emitirá un identificador de documento electrónico (IDE) que identificará univocamente o cuestionario. Este IDE estará composto de 40 caracteres alfanuméricos e obterase mediante o algoritmo estándar de extractado SHA-1 160 bits a partir do documento electrónico xerado pola aplicación de axuda citada anteriormente. Poderanse cubrir e obter os formularios a través da aplicación informática ata ás 14.00 horas do día da data de finalización do prazo de presentación de solicitudes.
2.1.3. A solicitude de axuda presentarase mediante a instancia normalizada que se xunta como anexo I, na cal será obrigatorio a inclusión dos 40 caracteres alfanuméricos do IDE obtido no paso anterior. A solicitude que careza do IDE ou na que este sexa erróneo (sexa porque ten un formato erróneo ou porque non foi xerado pola aplicación de axuda) será devolta sen tramitación.
2.1.4. A presentación da solicitude de concesión de axuda polo interesado comportaralle a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Non obstante, se por razóns técnicas ou doutra índole estes certificados non poden ser obtidos polo órgano xestor poderán serlles requiridos ao interesado.
2.1.5. O interesado presentará a instancia de solicitude co IDE no rexistro xeral dos servizos centrais do Igape, nas súas oficinas territoriais ou a través dalgunha das formas recollidas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, xunto coa seguinte documentación:
a) Contas anuais correspondentes aos dous últimos exercicios.
b) Documentación administrativa da empresa (CIF, DNI do asinante da solicitude, escritura de constitución e dos estatutos debidamente inscritas no rexistro competente e as súas modificacións posteriores, e poder do representante que presenta a solicitude, inscrito, se é o caso, no rexistro competente).
c) En caso de actividades situadas en zonas naturais protexidas, descrición completa das actividades afectadas.
d) No caso dos seguintes sectores: industria química e farmacéutica, refinarías de petróleo, industria extractiva, tratamento de residuos industriais, investimentos turísticos e hoteleiros situados en litorais ou zonas naturais protexidas, e para as actividades de pretratamento e/ou evacuación de residuos sólidos urbanos de orixe doméstica, deberán achegar proxecto técnico ou documentación relativa á observancia da normativa ambiental e das medidas que se adoptarám para a protección do ambiente.
d) Calquera outra documentación ou información adicional que considere conveniente para unha correcta análise da solicitude.
2.1.6. Así mesmo, os interesados poderán asinar electronicamente o formulario de solicitude co IDE e presentalo no Rexistro Telemático da Xunta de Galicia. Os solicitantes por esta vía telemática deberán reunir os seguintes requisitos:
a) Será necesario que o asinante da solicitude teña a representación legal da empresa ou entidade solicitante. Esta representación deberá ser individual ou solidaria, de xeito que coa súa sinatura abonde para acreditar a vontade do solicitante.
b) O asinante deberá posuír un certificado dixital en vigor baixo a norma X.509 V3 válido, tal e como especifica a Orde do 25 de novembro de 2004, da Consellería de Economía e Facenda, pola que se establecen as normas específicas sobre o uso da sinatura electrónica nas relacións por medios electrónicos, informáticos e telemáticos coa Consellería de Facenda e os seus organismos e entidades adscritas (Diario Oficial de Galicia nº 239, do 10 de decembro). Os certificados de clase 2 CA emitidos pola Fábrica Nacional de Moeda e Timbre -Real Casa da Moeda serán válidos para os efectos de presentación de solicitudes. Se o certificado corresponde a unha persoa física, a súa representación acreditarase documentalmente ao longo da tramitación do expediente.
c) Unha vez asinado o formulario de solicitude co IDE, mediante certificación dixital do presentador, e transferidos estes ao Igape, procederase á anotación dunha entrada no Rexistro Telemático da Xunta de Galicia, creado polo Decreto 200/2003, do 20 de marzo.
d) No momento da presentación o rexistro expedirá, empregando as características da aplicación telemática, un recibo en que quedará constancia do feito da presentación, consonte o citado Decreto 200/2003.
e) A documentación que debe acompañar a solicitude deberá ter sido presentada con anterioridade para o seu cotexo electrónico, e deberá ser identificada polo solicitante na aplicación de soporte ao cuestionario no momento da presentación. En caso contrario, o sistema non permitirá a presentación telemática.
f) Os interesados que cumpran os requisitos do punto b) anterior, tamén poderán empregar a vía telemática para a recepción de notificacións do Igape e para o envío de escritos ao órgano xestor da axuda. Para a recepción de notificacións será preceptivo que o solicitante indicase no formulario normalizado a súa preferencia polo emprego da notificación telemática neste procedemento de axudas. Neste caso o solicitante deberá acceder á web do Igape no enlace tramitación telemática, para recibir as notificacións. O sistema solicitará do interesado o seu certificado dixital en vigor, e a sinatura electrónica dun xustificante de recibo das notificacións (xustificante de recepción telemático). Os efectos destas notificacións serán os establecidos na Lei 11/2007, do 22 de xuño (BOE nº 150, do 23 de xuño).
2.1.7. Os solicitantes poderán obter en todo momento un xustificante da recepción por parte do Igape dos termos da súa solicitude contidos no cuestionario. Para iso utilizarán a aplicación establecida no enderezo da internet citado anteriormente, introducindo os 40 caracteres do IDE e o enderezo de correo electrónico en que desexan recibir o xustificante. As modificacións da solicitude inicial, deberán ser presentadas utilizando a aplicación de axuda para xerar un cuestionario modificado, cuxo IDE será de obrigatoria inclusión no escrito de comunicación ao Igape das ditas aclaracións.
2.2. Avaliación. Comité de investimentos.
Logo do informe dos servizos técnicos do Igape, as solicitudes serán avaliadas por un Comité de Investimentos designado polo director xeral do Igape. O dito comité estará formado por tres técnicos do Igape, e dous técnicos de Xesgalicia, Sociedad Gestora de Entidades de Capital Riesgo, S.A., e un da Dirección Xeral de Industria, Enerxía e Minas por proposta do seu director xeral.
2.3. Resolución.
Unha vez avaliada a solicitude, será competente para resolver a súa concesión o Consello de Dirección do Igape por proposta do director xeral.
Non poderán ter a condición de prestameiros as empresas que non estean ao día nas súas obrigas coa Facenda Pública e coa Seguridade Social ou sexan debedoras por calquera concepto á Comunidade Autónoma de Galicia.
No acordo de concesión de préstamo farase constar o importe do investimento financiable, o importe do préstamo, o tipo de xuro, o seu prazo de vixencia e carencia, a descrición das garantías que hai que constituír a favor do Igape, así como outras obrigas e compromisos que se lle poidan requirir á beneficiaria.
No acordo denegatorio do préstamo farase constar o motivo da denegación e as vías de recurso ante os xulgados de Santiago de Compostela da xurisdición contencioso-administrativa no prazo de dous meses desde o seguinte ao da notificación da resolución e potestativo de reposición ante o mesmo órgano que ditou a resolución, no prazo dun mes desde a dita data.
As solicitudes de préstamo resolveranse por orde de entrada das solicitudes completas no Igape, e ata que os fondos do préstamo global do BEI sexan totalmente afectados a proxectos.
2.4. Notificación.
O Igape notificará ao solicitante a concesión ou denegación do préstamo. O prazo máximo para notificar a resolución do procedemento será de tres meses a partir da data de presentación da solicitude no Igape, transcorrido o cal o solicitante poderá ter por desestimada a súa solicitude. O citado prazo poderá ser suspendido nos supostos establecidos no artigo 42º.5 da Lei de réxime xurídico das administracións públicas e do procedemento administrativo común.
Terceira.-Formalización.
As empresas prestameiras terán un prazo de seis meses desde a notificación da aprobación da operación para formalizala pola súa conta, transcorrido o cal decaerá a concesión e arquivarase o expediente, salvo xustificación de razóns de forza maior que motiven a concesión dunha prórroga do dito prazo.
Cuarta.-Seguimento e control.
As empresas prestameiras obríganse a someterse ás actuacións de comprobación que deba efectuar o Igape, a Intervención Xeral da Comunidade Autónoma de Galicia, e o Banco Europeo de Investimentos. Para tal fin quedan obrigadas á conservación de toda a documentación orixinal que acredite a realidade dos investimentos e gastos financiados coas operacións de préstamo, e a permitir ás persoas que se designen para efectuar as visitas aos traballos e instalacións vinculadas ao proxecto, así como realizar as verificacións que entendan necesarias para tal efecto, e facilitando o acceso á información e documentación que requiran.
Disposición derradeira
En todo o non establecido expresamente nestas cláusulas será de aplicación o establecido no Decreto 133/2002, do 11 de abril, de regulación da concesión de préstamos polo Igape, e as súas modificacións.
Ver referencia pdf "06300D012P105.PDF"
ANEXO I.b
Contido da memoria do proxecto
-Memoria do proxecto ou actuación:
1. Obxectivos (fins inmediatos e fins últimos ou estratéxicos para a entidade).
2. Orixe e xustificación (necesidade, oportunidade e adecuación do proxecto ou actuación respecto á entidade).
3. Descrición técnica (contido, metodoloxía, fases, etc.).
4. Necesidades de medios técnicos (descrición dos novos investimentos).
5. Necesidades de medios materiais (descrición dos materiais adquiridos e utilizados).
6. Necesidades de persoal (tarefas e currículum do persoal adscrito ao proxecto).
7. Subcontratacións externas (axentes colaboradores, alcance e fases da colaboración).
8. Análise do mercado (tamaño, características, competencia, etc.).
9. Análise comercial do produto (cota de mercado e comparación fronte á competencia).
10. Análise económica (orzamento desagregado por conceptos e anos).
11. Análise financeira (estrutura do financiamento, entradas e saídas de tesouraría erendibilidade).
-Capacidades específicas da entidade:
1. Capacidades básicas (estratéxicas, organizativas e de control).
2. Capacidade técnica da entidade (recursos humanos, técnicos, materiais, colaboracións, cooperacións).
3. Capacidade tecnolóxica da entidade (recursos humanos, técnicos e económicos, patentes I+D+i).
4. Capacidade comercial da entidade (canles de comercialización, mercados, grao de internacionalización, exportacións).
5. Capacidade económica da entidade (estados financeiros, política de financiamento e rendibilidade).